CELEX: 32018R0275
Language: et
Date: 2018-02-23 00:00:00
Title: Nõukogu määrus (EL) 2018/275, 23. veebruar 2018, millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes

24.2.2018   
            
            
               ET
            
            
               Euroopa Liidu Teataja
            
            
               L 54/1
            
         NÕUKOGU MÄÄRUS (EL) 2018/275,
   23. veebruar 2018,
   millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 215,
   võttes arvesse nõukogu 15. oktoobri 2012. aasta otsust 2012/642/ÜVJP, mis käsitleb Valgevene vastu suunatud piiravaid meetmeid (1),
   võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut
   ning arvestades järgmist:
   
               (1)
            
            
               Nõukogu määrusega (EÜ) nr 765/2006 (2) on keelatud eksportida ühelegi isikule, üksusele või asutusele Valgevenes või kasutamiseks Valgevenes varustust, mida võidakse kasutada siserepressioonideks, samuti pakkuda sellega seotud tehnilist abi, vahendusteenuseid, rahastamist või rahalist abi.
            
         
               (2)
            
            
               Määrusega (EÜ) nr 765/2006 jõustatakse otsuses 2012/642/ÜVJP sätestatud meetmed.
            
         
               (3)
            
            
               Nõukogu otsusega (ÜVJP) 2018/280, (3) millega muudetakse otsust 2012/642/ÜVJP, on nähtud ette erandid keelust eksportida teatavat liiki väikesekaliibrilisi sportvintpüsse, väikesekaliibrilisi spordipüstoleid ja väikesekaliibrilist laskemoona, ja keelust pakkuda nendega seotud abi või teenuseid, tunnistades samal ajal, et nimetatud varustuse eksport peaks olema piiratud.
            
         
               (4)
            
            
               Määrust (EÜ) nr 765/2006 tuleks seetõttu vastavalt muuta.
            
         
               (5)
            
            
               Miski käesolevas määruses ei mõjuta Euroopa Parlamendi ja nõukogu määruse (EL) nr 258/2012 (4) kohast litsentsinõuet.
            
         
               (6)
            
            
               Käesolevas määruses sätestatud meetmete mõjususe tagamiseks peaks käesolev määrus jõustuma viivitamata,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 765/2006 muudetakse järgmiselt.
   
               1)
            
            
               Artiklisse 1a lisatakse järgmised lõiked:
               „5.   Erandina lõikest 1 võivad II lisas loetletud liikmesriikide pädevad asutused anda tingimustel, mida nad peavad asjakohaseks, loa V lisas loetletud ja Rahvusvahelise Laskespordiföderatsiooni varustuse kontrollimise juhendi kohasele spetsifikatsioonile vastavate sportvintpüsside, spordipüstolite ja nende laskemoona müümiseks, tarnimiseks, vedamiseks või eksportimiseks, kui nimetatud asutused teevad kindlaks, et kõnealust varustust kasutatakse üksnes Rahvusvahelise Laskespordiföderatsiooni tunnustatud spordiüritustel ja sporditreeningutel.
               6.   Asjaomane liikmesriik teavitab teisi liikmesriike ja komisjoni oma kavatsusest anda lõike 5 kohane luba vähemalt kümme päeva enne loa andmist, sealhulgas teatatakse asjaomase varustuse tüüp ja kogus ja kasutusotstarve.“
            
         
               2)
            
            
               Artiklisse 1b lisatakse järgmised lõiked.
               „5.   Erandina lõikest 1 võivad II lisas loetletud liikmesriikide pädevad asutused anda tingimustel, mida nad peavad asjakohaseks, loa V lisas loetletud ja Rahvusvahelise Laskespordiföderatsiooni varustuse kontrollimise juhendi kohasele spetsifikatsioonile vastavate sportvintpüsside, spordipüstolite ja nende laskemoonaga seotud tehnilise abi, vahendusteenuste, rahastamise või rahalise abi otseseks või kaudseks pakkumiseks, kui nimetatud asutused teevad kindlaks, et kõnealust varustust kasutatakse üksnes Rahvusvahelise Laskespordiföderatsiooni tunnustatud spordiüritustel ja sporditreeningutel.
               6.   Asjaomane liikmesriik teavitab teisi liikmesriike ja komisjoni oma kavatsusest anda lõike 5 kohane luba vähemalt kümme päeva enne loa andmist, sealhulgas teatatakse seonduva abi või teenuste laad.“
            
         
               3)
            
            
               Käesoleva määruse lisas esitatud tekst lisatakse määrusesse V lisana.
            
         Artikkel 2
   Käesolev määrus jõustub Euroopa Liidu Teatajas avaldamise päeval.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 23. veebruar 2018
      
         
            Nõukogu nimel
         
         
            eesistuja
         
         E. ZAHARIEVA
      
   
   
      (1)  ELT L 285, 17.10.2012, lk 1.
   
      (2)  Nõukogu 18. mai 2006. aasta määrus (EÜ) nr 765/2006, milles käsitletakse piiravaid meetmeid Valgevene suhtes (ELT L 134, 20.5.2006, lk 1).
   
      (3)  Nõukogu 23. veebruari 2018. aasta otsus (ÜVJP) 2018/280, millega muudetakse otsust 2012/642/ÜVJP, mis käsitleb Valgevene vastu suunatud piiravaid meetmeid (vt käesoleva Euroopa Liidu Teataja lk 16).
   
      (4)  Euroopa Parlamendi ja nõukogu 14. märtsi 2012. aasta määrus (EL) nr 258/2012, millega rakendatakse rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni täiendava tulirelvade, nende osade ja laskemoona ebaseaduslikku valmistamist ja nendega ebaseaduslikku kauplemist tõkestava ÜRO protokolli (ÜRO tulirelvade protokoll) artiklit 10 ning kehtestatakse tulirelvade, nende osade ja laskemoona ekspordilubade andmise menetlus ning importi ja transiiti käsitlevad meetmed (ELT L 94, 30.3.2012, lk 1).
   
      LISA
      „
            V LISA
            Järgmised artikli 1a lõikes 5 ja artikli 1b lõikes 5 osutatud sportvintpüssid, spordipüstolid ja laskemoon, mida kasutatakse üksnes spordiüritustel ja sporditreeningutel:
            
                        ex 9303 30 
                     
                     
                        sportvintpüssid, mille kaliiber on 22 tolli
                     
                  
                        ex 9302 
                     
                     
                        spordipüstolid, mille kaliiber on 22 tolli
                     
                  
                        ex 9306 30 10 
                     
                     
                        laskemoon spordipüstolitele, mille kaliiber on 22 tolli
                     
                  
                        ex 9306 30 90 
                     
                     
                        laskemoon sportvintpüssidele, mille kaliiber on 22 tolli.
                     
                  “